b'\n_START_ARTICLE_\nPrim\xc4\x83vara bobocilor\n_START_SECTION_\nRezumat\n_START_PARAGRAPH_\nCa urmare a interven\xc8\x9biei mamei sale, Varvara (Tamara Buciuceanu-Botez), t\xc3\xa2n\xc4\x83rul Ionu\xc8\x9b (Hora\xc8\x9biu M\xc4\x83l\xc4\x83ele), student \xc3\xaen ultimul an la Facultatea de Agronomie, este repartizat s\xc4\x83-\xc8\x99i efectueze practica de var\xc4\x83 \xc3\xaen satul Vii\xc8\x99oara. P\xc4\x83rin\xc8\x9bii s\xc4\x83i, Varvara \xc8\x99i Todera\xc8\x99 (Dem R\xc4\x83dulescu), \xc3\xael a\xc8\x99teapt\xc4\x83 cu fanfar\xc4\x83 la gara din Pogoanele \xc3\xaen ziua anun\xc8\x9bat\xc4\x83 a sosirii, dar t\xc3\xa2n\xc4\x83rul coboar\xc4\x83 din moc\xc4\x83ni\xc8\x9b\xc4\x83 \xc3\xaen sta\xc8\x9bia anterioar\xc4\x83 \xc8\x99i merge pe jos, peste dealuri, prin r\xc3\xa2ul Arie\xc8\x99 \xc8\x99i prin p\xc4\x83dure. El intr\xc4\x83 \xc3\xaen sat c\xc4\x83lare pe m\xc4\x83g\xc4\x83ru\xc8\x99ul Valjean, provoc\xc3\xa2nd r\xc3\xa2sul s\xc4\x83tenilor \xc8\x99i ru\xc8\x99inea mamei sale._NEWLINE_\xc3\x8en anii scur\xc8\x99i de la evenimentele relatate \xc3\xaen filmele anterioare, Todera\xc8\x99 devenise din pre\xc8\x99edinte al CAP-ului Vii\xc8\x99oara, brigadier \xc8\x99i apoi \xc3\xaengrijitor la vaci (ciurdar). Varvara era de mai mul\xc8\x9bi ani pre\xc8\x99edinte al CAP-ului; \xc3\xaen ultima perioad\xc4\x83, cooperativa a ob\xc8\x9binut \xc3\xaens\xc4\x83 rezultate slabe, nemaifiind realizat planul de produc\xc8\x9bie. Astfel, s\xc4\x83tenii au ajuns s\xc4\x83 cumpere ro\xc8\x99ii \xc8\x99i castrave\xc8\x9bi de la aprozar. Din acest motiv, Varvara voia ca viitorul agronom Ionu\xc8\x9b s\xc4\x83 fac\xc4\x83 practica studen\xc8\x9beasc\xc4\x83 \xc3\xaen sat pentru a-\xc8\x99i da seama care sunt problemele din activitatea cooperativei. Ea spera ca t\xc3\xa2n\xc4\x83rul s\xc4\x83 adune tineretul din comun\xc4\x83 \xc8\x99i s\xc4\x83 contribuie la cre\xc8\x99terea produc\xc8\x9biei agricole din sat._NEWLINE_\xc3\x8enc\xc4\x83 de la \xc3\xaenceput, t\xc3\xa2n\xc4\x83rul afirm\xc4\x83 c\xc4\x83 nu vrea s\xc4\x83 fac\xc4\x83 o practic\xc4\x83 \xe2\x80\x9e\xc3\xaen dorul lelii\xe2\x80\x9d. Pentru a-l motiva, mama sa o roag\xc4\x83 pe frumoasa profesoar\xc4\x83 Savetu\xc8\x9ba Ilfov (Anda Onesa) s\xc4\x83-l seduc\xc4\x83. Ionu\xc8\x9b discut\xc4\x83 cu oamenii din sat \xc8\x99i \xc3\xae\xc8\x99i d\xc4\x83 seama c\xc4\x83 motivele sc\xc4\x83derii produc\xc8\x9biei erau politica administrativ\xc4\x83 sever\xc4\x83 a Varvarei (ea a \xc3\xaenlocuit vorba bun\xc4\x83 cu amenin\xc8\x9b\xc4\x83rile \xc8\x99i i-a criticat pe speciali\xc8\x99ti care au plecat nemul\xc8\x9bumi\xc8\x9bi) \xc8\x99i faptul c\xc4\x83 absolven\xc8\x9bii liceului agricol prestau \xc3\xaen sat alte munci dec\xc3\xa2t cele pentru care fuseser\xc4\x83 preg\xc4\x83ti\xc8\x9bi. \xc3\x8en sat se aflau cinci tineri absolven\xc8\x9bi de liceu agricol care lucrau ca po\xc8\x99t\xc4\x83, la agen\xc8\x9bia loto, la dispensarul medical, la bufet \xc8\x99i la magazinul mixt. _NEWLINE_T\xc3\xa2n\xc4\x83rul \xc3\xae\xc8\x99i roag\xc4\x83 pe Todera\xc8\x99 s-o ajute pe Varvara \xc8\x99i scrie un raport cu schimb\xc4\x83rile propuse pentru \xc3\xaembun\xc4\x83t\xc4\x83\xc8\x9birea activit\xc4\x83\xc8\x9bii agricole din comun\xc4\x83. Ionu\xc8\x9b \xc3\xaei spune mamei sale c\xc4\x83 pentru a m\xc4\x83ri produc\xc8\x9bia trebuie s\xc4\x83 roteasc\xc4\x83 culturile \xc8\x99i s\xc4\x83-i repartizeze pe absolven\xc8\x9bii liceului agricol \xc3\xaen muncile pentru care fuseser\xc4\x83 preg\xc4\x83ti\xc8\x9bi, sco\xc8\x9b\xc3\xa2ndu-i de la munca de birou. Varvara aplic\xc4\x83 planurile lui Ionu\xc8\x9b, iar recolta agricol\xc4\x83 cre\xc8\x99te cantitativ. Prim-secretara organiza\xc8\x9biei jude\xc8\x9bene de partid (Adela M\xc4\x83rculescu) laud\xc4\x83 realiz\xc4\x83rile cooperativei din Vii\xc8\x99oara \xc8\x99i propune ca studentul s\xc4\x83 fie repartizat dup\xc4\x83 absolvire \xc3\xaen satul natal. Varvara se angajeaz\xc4\x83 ca produc\xc8\x9bia agricol\xc4\x83 din anul urm\xc4\x83tor s\xc4\x83 fie cea mai mare din \xc3\xaentregul jude\xc8\x9b._NEWLINE_Pe m\xc4\x83sura trecerii timpului se \xc3\xaenfirip\xc4\x83 o rela\xc8\x9bie de dragoste \xc3\xaentre Ionu\xc8\x9b \xc8\x99i Savetu\xc8\x9ba. Cei doi tineri \xc3\xaencep s\xc4\x83 petreac\xc4\x83 c\xc3\xa2t mai mult timp \xc3\xaempreun\xc4\x83, iar t\xc3\xa2n\xc4\x83rul o cere \xc3\xaen c\xc4\x83s\xc4\x83torie pe profesoar\xc4\x83. Filmul se \xc3\xaencheie cu masa luat\xc4\x83 \xc3\xaempreun\xc4\x83 de cei doi tineri cu familia lui Ionu\xc8\x9b.\n_START_SECTION_\nProduc\xc8\x9bie\n_START_PARAGRAPH_\nScenariul filmului a fost scris de prozatorul Petre S\xc4\x83lcudeanu, ca o continuare a filmului Toamna bobocilor (1975) din care a preluat personaje \xc8\x99i situa\xc8\x9bii. Scenaristul avea \xe2\x80\x9eo anumit\xc4\x83 \xc3\xaenclina\xc8\x9bie c\xc4\x83tre lumea satului\xe2\x80\x9d (dup\xc4\x83 cum a afirmat Draga Olteanu-Matei) \xc8\x99i a inten\xc8\x9bionat s\xc4\x83 realizeze patru filme care s\xc4\x83 urm\xc4\x83reasc\xc4\x83 integrarea unui grup de absolven\xc8\x9bi de facultate \xc3\xaen via\xc8\x9ba rural\xc4\x83 de-a lungul a celor patru anotimpuri ale unui an. Dintre acestea, au fost realizate numai trei, Vara bobocilor r\xc4\x83m\xc3\xa2n\xc3\xa2nd doar \xc3\xaen faza de inten\xc8\x9bie. _NEWLINE_\xc3\x8en acest film au fost realizate c\xc3\xa2teva schimb\xc4\x83ri fa\xc8\x9b\xc4\x83 de celelalte dou\xc4\x83 filme: Draga Olteanu-Matei \xc8\x99i Marin Moraru care au interpretat \xc3\xaen primele dou\xc4\x83 filme rolurile Varvara \xc8\x99i Todera\xc8\x99 au fost \xc3\xaenlocui\xc8\x9bi cu Tamara Buciuceanu-Botez \xc8\x99i Dem R\xc4\x83dulescu. Al\xc8\x9bi actori (Petre Lavric, Nae Gh. Mazilu) interpreteaz\xc4\x83 roluri diferite fa\xc8\x9b\xc4\x83 de cele jucate \xc3\xaen celelalte dou\xc4\x83 filme._NEWLINE_Genericul animat a fost conceput \xc8\x99i desenat de Florica Vintil\xc4\x83. Regizor secund a fost Ovidiu Dr\xc4\x83g\xc4\x83nescu.\n_START_SECTION_\nSeria \xe2\x80\x9eBobocilor\xe2\x80\x9d\n_START_PARAGRAPH_\nDup\xc4\x83 filmul Toamna bobocilor (1975), scenaristul Petre S\xc4\x83lcudeanu \xc8\x99i regizorul Mircea Moldovan au colaborat la realizarea a dou\xc4\x83 continu\xc4\x83ri: Iarna bobocilor (1977) \xc8\x99i Prim\xc4\x83vara bobocilor (1987), mai slab primite de public. \xc3\x8en primele dou\xc4\x83 cuplul Varvara - Todera\xc8\x99 a fost interpretat de Draga Olteanu-Matei \xc8\x99i Marin Moraru, \xc3\xaen timp ce \xc3\xaen ultima dintre ele a fost interpretat de Tamara Buciuceanu-Botez \xc8\x99i Dem R\xc4\x83dulescu. Scenaristul a inten\xc8\x9bionat s\xc4\x83 scrie \xc8\x99i scenariul unui al patrulea film intitulat Vara bobocilor, dar acesta a r\xc4\x83mas la stadiul de inten\xc8\x9bie.\n_START_SECTION_\nRecep\xc8\x9bie\n_START_PARAGRAPH_\nFilmul Prim\xc4\x83vara bobocilor a avut parte de un mare succes la public, fiind vizionat de 1.796.410 spectatori la cinematografele din Rom\xc3\xa2nia, dup\xc4\x83 cum atest\xc4\x83 o situa\xc8\x9bie a num\xc4\x83rului de spectatori \xc3\xaenregistrat de filmele rom\xc3\xa2ne\xc8\x99ti de la data premierei \xc8\x99i p\xc3\xa2n\xc4\x83 la data de 31.12.2007 alc\xc4\x83tuit\xc4\x83 de Centrul Na\xc8\x9bional al Cinematografiei. _NEWLINE_Jurnalistul Cristian Tudor Popescu, doctor \xc3\xaen cinematografie \xc8\x99i profesor asociat la UNATC, considera Prim\xc4\x83vara bobocilor drept un film cu caracter politic \xc8\x99i propagandistic al epocii comuniste , realizat la comanda politic\xc4\x83 a conducerii statului. Astfel, la sf\xc3\xa2r\xc8\x99itul deceniului 7 al secolului al XX-lea, tinerii absolven\xc8\x9bi de facultate au \xc3\xaenceput s\xc4\x83 primeasc\xc4\x83 reparti\xc8\x9bii la \xc8\x9bar\xc4\x83, refuz\xc3\xa2ndu-li-se posturi \xc3\xaen ora\xc8\x99ele mari, \xc3\xaen urma unui decret al pre\xc8\x99edintelui \xc8\x9b\xc4\x83rii.  Ca urmare, a devenit necesar\xc4\x83 realizarea de filme prin care s\xc4\x83 li se inoculeze tinerilor absolven\xc8\x9bi ideea c\xc4\x83 via\xc8\x9ba la \xc8\x9bar\xc4\x83 este frumoas\xc4\x83, iar satisfac\xc8\x9biile profesionale sunt mari. Toamna bobocilor (1975) a reprezentat un \xc3\xaenceput de drum \xc3\xaen tratarea acestui subiect, fiind urmat\xc4\x83 de filme ca Iarna bobocilor (1977), Buletin de Bucure\xc8\x99ti (1983), C\xc4\x83s\xc4\x83torie cu repeti\xc8\x9bie (1985) \xc8\x99i Prim\xc4\x83vara bobocilor (1987). _NEWLINE_Criticul Tudor Caranfil a dat filmului o stea  din cinci \xc8\x99i a f\xc4\x83cut urm\xc4\x83torul comentariu: \xe2\x80\x9eSo\xc8\x9bii Todera\xc8\x99 \xc3\xae\xc8\x99i a\xc8\x99teapt\xc4\x83 la gar\xc4\x83, cu fanfar\xc4\x83 de femei, feciorul, pe viitorul agronom Ionu\xc8\x9b. Dar t\xc3\xa2n\xc4\x83rul nu e \xc3\xaen moc\xc4\x83ni\xc8\x9b\xc4\x83, ci vine, agale, pe jos, la practica pe care Varvara i-a pretins s-o fac\xc4\x83 \xc3\xaen cooperativ\xc4\x83, sub \xc8\x99efia ei autoritar\xc4\x83. Cel de-al treilea \xc8\x99i ultim volet de boboci, urm\xc3\xa2nd toamnei \xc8\x99i iernii, schimb\xc4\x83 f\xc4\x83r\xc4\x83 avertiz\xc4\x83ri \xe2\x80\x9ecastingul\xe2\x80\x9d serialului: nu numai c\xc4\x83 locul Drag\xc4\x83i Olteanu \xc8\x99i al lui Marin Moraru e luat de \xe2\x80\x9ediriga\xe2\x80\x9d din Liceenii, Tamara Buciuceanu \xc8\x99i de Dem R\xc4\x83dulescu, dar \xc3\xaentreaga popula\xc8\x9bie a satului cap\xc4\x83t\xc4\x83 noi identit\xc4\x83\xc8\x9bi, desconsider\xc3\xa2nd, ca \xc8\x99i \xc3\xaen serialul Haiducii, dreptul la cutum\xc4\x83 al spectatorului. Mohor\xc3\xa2ta prim\xc4\x83var\xc4\x83, care s-ar vrea \xc8\x99i ea comedie, red\xc4\x83 un anotimp cu \xe2\x80\x9enop\xc8\x9bi de farmec pline\xe2\x80\x9d \xc3\xaen care p\xc4\x83rin\xc8\x9bii deap\xc4\x83n\xc4\x83, elegiac, \xe2\x80\x9evisuri de produc\xc8\x9bie\xe2\x80\x9d \xc3\xaen timp ce fiul se repede pe tarla s\xc4\x83-\xc8\x99i viziteze sora, tractorist\xc4\x83, cu care dezbate prognoza la hectar, iar apoi inspecteaz\xc4\x83 satul, fluier\xc3\xa2nd a jale.\xe2\x80\x9d\n_START_SECTION_\nDVD\n_START_PARAGRAPH_\nZiarul Adev\xc4\x83rul \xc8\x99i ghidul \xe2\x80\x9eAdev\xc4\x83rul TV\xe2\x80\x9d au fost distribuite la 29 mai 2009 \xc3\xaempreun\xc4\x83 cu DVD-ul cu filmul Prim\xc4\x83vara bobocilor care a fost inclus \xc3\xaen seria \xe2\x80\x9eMari Comedii Rom\xc3\xa2ne\xc8\x99ti\xe2\x80\x9d.'